**Dawns y dail**

Fe waeddodd gwynt yr hydref,

Mae’n waeddwr heb ei ail,

‘Dewch i sgwâr y pentre i gyd

I weled dawns y dail.

‘Rwy’n mynd i alw’r dawnswyr

O’r perthi ac o’r coed,

A byddant yma cyn bo hir

Yn dawnsio ar ysgafn droed.’

I ffwrdd â gwynt yr hydref

Â’i sŵn fel taran gref,

A chyn bo hir fe ddaeth yn ôl

A’r dawnswyr gydag ef.

Oll yn eu gwisgoedd lliwgar,

O’r glyn a choed yr ardd,

Rhai mewn melyn, gwyrdd, a choch,

A rhai mewn porffor hardd.

A dyna’r ddawns yn cychwyn,

O! dyna ddawnsio tlws,

A chlywais innau siffrwd traed

Wrth folltio a chloi’r drws.

Ond pan ddihunais heddiw

Roedd pibau’r gwynt yn fud,

A’r dawnswyr yn eu gwisgoedd lliw

Yn farw ar gwr y stryd.